Με δεδομένο ότι η υπέρταση μπορεί να υπάρχει στο άτομο για αρκετά χρόνια πριν την εμφάνιση των πρώτων συμπτωμάτων που θα οδηγήσουν στην διάγνωση της, στο διάστημα αυτό μπορεί να προκληθούν ανεπανόρθωτες βλάβες στην υγεία του ατόμου.
Τέτοιες επιπλοκές είναι:
Βλάβες στα αρτηριακά τοιχώματα: Οι υγιείς αρτηρίες έχουν ελαστικά και ισχυρά τοιχώματα τα οποία επιτρέπουν την ανεμπόδιστη ροή του αίματος μέσα από αυτές. Από την άλλη, στα άτομα με υπέρταση μπορεί να προκληθεί σκλήρυνση και λέπτυνση των τοιχωμάτων δυσχεραίνοντας την ροή του αίματος. Επιπλέον, τα αυξημένα λιπαρά της διατροφής είναι δυνατόν να προσκολληθούν στα τοιχώματα των αγγείων παρεμποδίζοντας την ροή του αίματος σε αυτά, γεγονός που αυξάνει περαιτέρω την αρτηριακή πίεση. Όλα αυτά μπορεί να έχουν θανατηφόρες συνέπειες για τον οργανισμό προκαλώντας σοβαρές παθήσεις, όπως ανεύρυσμα, εγκεφαλικό ή καρδιακή προσβολή.
Καρδιαγγειακά προβλήματα: Η αυξημένη πίεση του αίματος αναγκάζει την καρδιά να δουλεύει πιο γρήγορα και με περισσότερη δύναμη απ' ότι φυσιολογικά θα έπρεπε και αυτό μακροπρόθεσμα μπορεί να επιφέρει σοβαρές βλάβες στον καρδιακό ιστό. Η κατάσταση αυτή ονομάζεται μεγαλοκαρδία ή διευρυμένη καρδιά και αυξάνει σημαντικά το κίνδυνο εμφάνισης: καρδιακής προσβολής, αρρυθμίας, συγκοπής και ξαφνικού καρδιακού θανάτου.
Βλάβες στον εγκέφαλο: Η υψηλή αρτηριακή πίεση μειώνει την παροχή οξυγόνου στον εγκέφαλο, κάτι το οποίο μπορεί να έχει πολύ σοβαρές συνέπειες για την φυσιολογική λειτουργία του. Συγκεκριμένα, μπορεί να επηρεαστεί η μνήμη και η ικανότητα μάθησης, ομιλίας και λογικής σκέψης, ενώ είναι πιθανό να προκληθούν και πιο σοβαρές επιπλοκές, όπως παροδικό ισχαιμικό επεισόδιο ή εγκεφαλικό. Σε κάθε περίπτωση, η αντιμετώπιση της υπέρτασης δεν μπορεί να εξαλείψει τα προβλήματα που έχουν ήδη δημιουργηθεί, αλλά μπορεί να προλάβει σε μεγάλο βαθμό περαιτέρω βλάβες στον οργανισμό.